ØSTJYLLAND: Selv om det skulle lykkes Aarhus Lufthavn at komme op på en million passagerer om året, er lufthavnen stadig en lilleput i forhold til sine konkurrenter.

Billund Lufthavn er tre gange så stor. Aalborg Lufthavn flyver med halvanden gang så mange passagerer.

Så hverken direktør Kjeld Zacho Jørgensen, Billund, eller direktør Søren Svendsen, Aalborg, taber nattesøvn over den nye samarbejdsaftale mellem Aarhus Lufthavn og SAS.

- Set fra en almindelig kommerciel vinkel føler jeg ikke, at vi er truet af det her. Det vil nok flytte nogle passagerer til Aarhus. Men det er konkurrence, og det er godt nok, siger Kjeld Zacho Jørgensen.

- Indtil videre gør vi det, vi altid gør. Vi koncentrerer os om at drive Aalborg Lufthavn så godt som muligt, siger Søren Svendsen.

Til gengæld undrer Kjeld Zacho Jørgensen sig en del over, hvad SAS har gang i.

- SAS kommer til at kannibalisere på sig selv, forudser Kjeld Zacho Jørgensen.